থিম হল, ‘মুভি-মিউজিক-ম্যাজিক’। এর মাধ্যমেই চলতি বছরের কলকাতা চলচ্চিত্র উৎসবের উদ্বোধনী অনুষ্ঠানে চমক দিতে চলেছে মমতা বন্দ্যোপাধ্যায়ের সরকার।
আগামী ১১ নভেম্বর উৎসবের উদ্বোধনী অনুষ্ঠান। সূত্রের খবর, দেশীয় এবং আন্তর্জাতিক কয়েকটি সিনেমার কোলাজ চলবে উদ্বোধনী মঞ্চ লাগোয়া পৃথক একটি মঞ্চে। সেই দৃশ্যের সঙ্গেই বাস্তবের মেলবন্ধন ঘটাবেন শহরেরই এক জাদুকর। উৎসব কমিটির সদস্যদের একাংশের ব্যাখ্যা, অভিনব ওই পারফরম্যান্সের মাধ্যমে স্ক্রিনে চলতে থাকা সিনেমার দৃশ্যগুলিকে ম্যাজিক, শব্দ এবং আলোর মাধ্যমে বাস্তবে চোখের সামনে তুলে ধরা হবে। 
এক সদস্যের কথায়, ‘‘বিষয়টা অভিনব। একসময় জাদুর রমরমা ছিল। দিনে দিনে সেই জাদু ক্ষয়িষ্ণু শিল্পে পরিণত হচ্ছে। এমন একটা প্রস্তাব পাওয়ার পরেই মনে হল, এটা বাস্তবে করতে পারলে জাদুকে ফের জনপ্রিয় করার সুযোগ থাকবে। পাশাপাশি, উদ্বোধনী অনুষ্ঠানের আকর্ষণও বহুগুণ বাড়ানো সম্ভব হবে।’’